"พีพี-บิวกิ้น" ร่วมงานเปิดตัวแคมเปญ "Style Cation ชวนเที่ยวไทย..แบบที่ใช่สไตล์ที่ชอบ" กระตุ้นท่องเที่ยว 5 ภูมิภาค
นายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยว่า  หลังจากสถานการณ์การแพร่ระบาดของโควิด-19 เริ่มมีแนวโน้มดีขึ้น รัฐบาลได้วางเป้าหมายให้มีการพลิกฟื้นการท่องเที่ยวและกระตุ้นเศรษฐกิจ โดยให้ความสำคัญกับตลาดในประเทศเป็นหลัก ด้วยการจัดแคมเปญ "Style Cation ชวนเที่ยวไทย..แบบที่ใช่สไตล์ที่ชอบ" เพื่อกระตุ้นให้เกิดการเดินทางท่องเที่ยวภายในประเทศไทย ซึ่งถือเป็นการประชาสัมพันธ์และจัดกิจกรรมนำเสนอเส้นทางท่องเที่ยว 5 ภูมิภาคภายในประเทศ สำหรับโครงการดังกล่าวจะสามารถขับเคลื่อนเศรษฐกิจไทยในโอกาสปีท่องเที่ยวไทย 2565-2566 หรือ "Visit Thailand Year 2022 -2023 : Amazing New Chapters" ขณะที่ การท่องเที่ยวแห่งประเทศไทย (ททท.) ได้มีการคาดการณ์ว่า ภายในสิ้นปี 2565 จะสามารถผลักดันให้นักท่องเที่ยวเดินทางเที่ยวในประเทศไทยมากกว่า 160 ล้านคน-ครั้ง และสร้างรายได้กว่า 656,000 ล้านบาท นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) กล่าวถึงแนวทางในการส่งเสริมการตลาดเชิงรุก จะเป็นการนำเสนอผ่านกลยุทธ์ Celebrity Marketing ซึ่งเป็นการนำนักแสดงที่มีชื่อเสียง มาร่วมเป็นตัวแทนคนรุ่นใหม่ดึงดูดนักท่องเที่ยวและเชิญชวนสร้างแรงบันดาลใจจากการเดินทางอีกด้วย อาทิ พีพี-กฤษฏ์ อำนวยเดชกร และ บิวกิ้น-พุฒิพงศ์ อัสสรัตนกุลอย่างไรก็ตาม นางสาวฐาปนีย์ เกียรติไพบูลย์ รองผู้ว่าการด้านตลาดในประเทศ การท่องเที่ยวแห่งประเทศไทย(ททท.) เปิดเผยถึงกิจกรรมส่งเสริมการตลาด ซึ่งทาง ททท. ร่วมกับหน่วยงานพันธมิตรภาคเอกชน ทั้งบริษัทนำเที่ยวโรงแรมที่พัก สายการบิน และบริษัทประกันภัย จัดทำกิจกรรมส่งเสริมการตลาด "Style Cation Deal" มอบส่วนลดสูงสุด 60% สำหรับผู้ที่สนใจสามารถดูรายละเอียดเพิ่มเติมได้ที่ เว็บไซต์ www.stylecationthailand.com ได้ตั้งแต่วันนี้จนถึงวันที่ 30 กันยายนนี้